A vendég

Aznap nem volt sok vendég. Napközben szinte üres volt az étterem, csak egy-két későn reggeliző ült elszórva egy-két asztalnál, így a pincéreknek, kuktáknak, szakácsoknak nem akadt sok dolguk, unottan a falat támasztották.

Estefele, vacsora idejében, megindult a beözönlő vendégek tömege, sokan jöttek, helyet foglaltak, rendeltek, köztük egy teltkarcsú, kopaszodó idős úr is. Egy kétszemélyes asztalhoz ült, arcáról rögvest le lehetett olvasni, bizony vidék szülötte, valami üzleti ügy miatt jöhetett a székes-fővárosba. Szürke, pepita öltönyt viselt, finom szabásút, mellényének zsebéből arany óralánc kandikált ki. Nyakát bíborszín nyakkendő ölelte körbe, fejét felszegve hordta, talán a kaucsuk gallér nyomta az állát.

Étlapot és itallapot kért.

Az italkérdést hamar letudta, az itallapot ki se nyitotta, máris mondta, hogy egy korsó sört kér mihamarabb, és egyet meg akkora, amikor már rendelt.

Miután kezébe kapta a speizcetlit, rögvest a közepén nyitotta fel, a főételek között válogatott apró, disznóéhoz hasonlatos szemeivel.

Leste-leste egy darabig a sorokat, vaskos ujjaival lapozott, a következő oldal fogásait kezdte szemlélni.

Aztán megakadt valamin a szeme.

Türelmetlenül pincérért kiáltott, idegesen jelezte kezével, ő itt egy kiszolgálandó vendég.

Miután csak előkerült egy szabad pincér (megjegyzendő, hogy két teljes perc várakozás után), illedelmesen kérdezte:

* Választott, uram?
* Igen, kérem. Egy tál bryndzové halusky mellett döntöttem, azt óhajtom fogyasztani.
* Igenis, uram. Szabad hoznom még egy korsó sört? - kérdezte még a pincér, észrevevén, hogy a tiszteletre méltó vendég az üres korsó fülét szorongatja.
* A halusky mellé. Annál előbb, s ami fontos, később se hozzák.

A pincér elsietett a konyhára, leadni a rendelést.

A vendég követte szemeivel egy darabig, majd hátradőlt a székben, mint aki jól végezte dolgát. A rendelés megvolt, már csak várni kell. "Ennek a pincérnek nem adok borravalót, meg sincs rendesen borotválkozva!" Ezt leszögezte magában, türelmesen várakozva szemlélni kezdte a többi vendéget: fiatal párokat, öreg házasokat, tanárokból, mérnökökből álló baráti társaságot, akik a már jó pár legurított sörtől bódulva, fokozott jókedvvel tréfálkoztak.

Ahogy ezt a társaságot figyelte, az asztalukon heverő megannyi üres söröskorsó láttán jobban szorította saját korsójának fülét, egy kicsit megbánta, hogy nem kért mégis egyet a várakozásra, ha már az elsőt ilyen hamar megitta.

Végül elunta a társaságot, tovább úsztatta tekintetét a zsúfolt asztalok között.

Egy két személy számára fenntartott asztalnál ült egy gerlepár. Az igen csak csinos leány a fiatalember széles tenyerében pihentette kacsóját. Mélyen néztek egymás szemébe, szerelem volt az övék, bolond szerelem. A vendég kellemetlenül is érezte magát, hogy kifigyel egy ilyen intim pillanatot, sietősen másfelé nézett.

Tovább szemlélt, mégis melyik asztalnál fogyasztanak már, és mégis mit.

Egy tekintetes úr éppen egy veresre sült kacsát szelt fel, finom, úrias mozdulatokkal, egy kevés lilakáposzta kíséretében az egyik szeletet a villájára helyezte, hosszan rágta, ízlelte. Szemében tisztán le volt olvasható a gyönyör, amint rágott.

Valami kölyök illetlen módon szürcsölte a levest a vendég háta mögött, az persze rögtön hátra is fordult, hogy megnézze magának azt a kis gazembert, aki ily módon mer enni egy étteremben. Hát egy tejfölszőke kislány vacsorázott jómódú, polgári szüleivel. Az édesanya nem is ette saját levesét, a drága egyszem gyermekének minden mozdulatát figyelte, anyai csodálattal, mintha még nem is látta volna soha enni. Az apa szigorúan szólt leányára, ne szürcsölje a levest, ilyet egy úri kisasszony nem tesz. Az anya rögvest helyeselt, ő maga is felhívta ötéves leánya figyelmét, mekkora fejlődésre van még szüksége az asztali-etika terén.

A az öreg úr visszafordult asztala felé. A fehér abroszt kezdte szemlélni, igen nagy figyelemmel.

A ránctalan, hófehér terítő tudományos jellegű tanulmányozása közepette a zakójának belső zsebében kezdett kutatni, a cigaretta tárcáját kereste a kis zsebben a nagy ujjaival. Elegáns módon elő is húzta a monogramjával, (K. Á.) ellátott tartókát. Felcsapta, a legszélső cigarettát ujjai közé fogta, és egy mozdulattal később már ott fityegett ajkai közt a cigaretta, és újfent szabad kezével a másik belső zsebében a gyufásdoboza után nyúlt, de a selymes bélésen kívül mást nem tapinthatott meg.

Valahol elhagyta a gyufát!

Csalódottan, a pöfékelés öröméről lemondva tette volna vissza a cigarettát a helyére, a tárcát meg a zsebébe, amikor az orra alá dugtak egy sárgás lángot eregető öngyújtót. Sietve meggyújtotta cigarettáját, mélyet szippantott belőle, majd a segítőkész férfi kéz tulajdonosa felé fordult, köszönetnyilvánítás céljából. Hát bizony a pincér volt az, az a borostás pincér akinek leadta a rendelését. Bal kezével éppen az öngyújtót zárta le, és süllyesztette vissza fehér kötényének mély zsebébe. Jobb kezében söröskorsót tartott, karján tányér pihent:

Egy szép porcelán tányér, benne a lényeg, bryndzové halusky.

* Köszönöm a tüzet.
* Semmiség uram. Jó étvágyat! - mondta szerényen a pincér, és a vendég elé helyezte a tálat.

Mind a ketten biccentettek, majd a pincér ment dolgára, a vendég pedig eszcájgot ragadott, és hozzálátott ízletes, juhtúrós estebédjéhez.

Ahogy a krumplis haluska falatja forgott a szájában, így gondolkodott:

"Még meggondolom a borravalót."